Piemonten helmet 2.-9.5.2018 | CWT Kaleva Travel
Etusivu > Matkapaketit > Opastetut- / Lukijamatkat > Piemonten helmet 2.-9.5.2018
Pohjois-Italian Alppivuoristo ja –järvet, Torinon kuninkaalliset linnat, Langhen viinitarhat. Oppaana Silja Tuominen.
1. pv 2.5 ke Varesen Sacro Monte
Lähtö Finnairin reittivuorolla AY 793 Helsingistä Milanoon klo 8.00. Saapuminen klo 10.05 Milanon Malpensan lentokentälle, jossa oppaamme Silja Tuominen on ryhmäämme vastassa. Jatkamme bussilla noin puolen tunnin matkan päähän Lombardian upeisiin alppijärvimaisemiin. Ajamme Varesen läheisyydessä vajaan 900 metrin korkeuteen kohoavalle Sacro Montelle, Unescon kulttuuriperintökohteeseen. Huipulla sijaitsevan kirkon S. Maria del Monte ympärille kasvaneen pikkukeskustan liepeillä nautimme lounaan ravintolassa, josta aukeaa vaikuttava näköala. Lounaan jälkeen halukkaat voivat lähteä jalan laskeutumaan hyväkulkuisia rappusia n. 300 metriä. Kaikkiaan n. 2 km pitkä pyhiinvaellustie rakennettiin 1600-luvulla katolisen reformin hengessä kuvaamaan 14 kappelin avulla Kristuksen elämän eri vaiheita. Kierroksen jälkeen jatkamme Piemonten maakunnan puolelle, Italian toiseksi suurimman järven Lago Maggioren rannalle 1700-luvulla syntyneeseen lomakeskukseen Stresaan .
Majoittuminen tasokkaaseen 4* hotellimme, 3 yötä.
2.pv 3.5. to Lago Maggioren risteily – Isola Bella – Isola dei Pescatori
Aamiaisen jälkeen lähdemme veneellä Borromeon saarille. Vajaa puoli km vastapäätä Stresaa sijaitsee kuuluisin Isola Bella. Kreivi Carlo III Borromeo rakennutti 1632 vaimonsa kunniaksi huvimajan, jota ympäröi suurenmoinen barokkipuutarha. Puutarhan 10 järveä kohden laskeutuvaa terassia koristelevat veistokset ja suihkulähteet sekä harvinaiset kasvit. Teemme opastetun kierroksen sisätiloissa ja vapaamuotoisen kierroksen puutarhoissa. Jatkamme veneellämme viiden minuutin päähän pienelle Isola dei Pescatorille. Asutun pikkukylän kapeilla kujilla voi pysähtyä putiikkeihin ja lounastauolle. Vapaa-ajan jälkeen jatkamme vielä kolmannelle saarelle Isola Madre, jossa kierrämme harvinaisten puiden ja pensaiden koristelemassa englantilaistyyppisessä puutarhassa. Valtavien azalea- ja rhododendronpensaiden alppiruusupensaiden keskellä voi ihailla valkoisten riikinkukkojen keimailua. Yhteinen hotelli-illallinen.
3.pv.4.5.pe Alppijunalla Valle Vigezzo (Piemonte) – Centovalli (Sveitsi) – Ascona – Locarno
Stresan taustalla lähes 3.500 metrin korkeuteen kohoavat Piemonten Alpit voitettiin jo 1805 rakennetulla Sempionen solan lävistävällä rautatietunnelilla. Ajamme aluksi bussillamme Tocen jokilaaksoa vajaan 300 metrin korkeudessa sijaitsevan Ossolan laakson keskustaan Domodossolaan, joka oli vuosituhansia tärkeä kauppapaikka. Siellä nousemme Panorama-junaan, joka yhdistää Italian Valle Vigezzinan – taiteilijoiden ja nokikolarien laakson – ja Sveitsin Centovallen päättyen Locarnoon, Sveitsiin. 52 kilometrin pituisella parin tunnin junamatkalla noustaan parhaimmillaan yli 800 metrin korkeuteen, ja saavutaan jylhien pyökki- ja kastanjametsien, vuoristopurojen ja -putouksien, 83 sillan ja 31 tunnelin kautta takaisin Lago Maggioren rannalle. Pienen kävelykierroksen jälkeen Locarnon keskustassa siirrymme viehättävän turistikeskuksen Asconan rannalle, jossa vapaata aikaa nauttia lounas jossain rantabulevardin lukuisista ravintoloista (myös euro käy maksuvälineenä). Palaamme bussilla Lago Maggioren kaunista rantatietä noin puolentoista tunnin matkan päässä olevaan Stresaan/Pallanzaan. Yhteinen hotelli-illallinen.
4.pv.5.5. la Stresa - Torino
Aamiaisen jälkeen lähdemme bussillamme autostradaa pitkin kohti Torinoa, jonne saavumme noin kahden ja puolen tunnin ajon jälkeen. Nousemme bussillamme Torinon kukkuloille ihailemaan alhaalla Po-joen laaksossa levittäytyvää kaupunkia sekä Supergan mahtavaa kirkkoa, jossa on Sardinian kuningaskunnan hallitsijasuvun Savoian mausoleumi. Jatkamme aivan kävelykeskustan liepeillä sijaitsevaan 4* hotelliimme, 4 yötä. Yhteisen lounaan jälkeen teemme kävelykierroksen läheiseen S. Giovannin tuomiokirkkoon, jossa säilytetään maailmankuulua Sacra Sindonea, Jeesuksen käärinliinaa. Alkuperäinen on yleisölle nähtävänä peräti harvoin, mutta voimme tutustua tutkitun ja kiistellyn arkeologisen nähtävyyden historiaan hienossa Sindonen museossa.
5.pv. 6.5. su Torino
Aamupäivällä vierailemme maailman vanhimmassa ja toiseksi suurimmassa Egyptiläisessä Museossa, joka avattiin v. 2015 perusteellisen uudelleen organisoinnin jälkeen. Museon egyptologin opastaman parituntisen kierroksen aikana saamme tutustua yli 37 000 esinettä käsittävän kokoelman helmiin, jotka havainnollistavat eri tavoin egyptiläisten ajattelua ja kulttuuria. Lounaan jälkeen jatkamme kävelykierroksella, jonka aikana näemme 1500-luvulla kehittyneen, Unescon kulttuuriperintölistaan sisältyvän Piazza Castellon sekä siellä sijaitsevan Palazzo Realen ja Palazzo Madaman. Historiallisen keskustan mahtavien palatsien reunustamat kadut ja avarat aukiot kertovat 1400-luvulla syntyneen Torinon, ensin Piemonten Suurherttuakunnan, vuodesta 1720 Piemonten ja Sardinian kuningaskunnan ja vuosina 1861–65 Italian kuningaskunnan pääkaupungin keskeisestä poliittisesta asemasta Euroopan historiassa. Jatkamme kävellen kohti Mole Antonellianaa, Torinon symbolia, jonka neliskulmaisen kupolin päällä kohoava silhuetti kohoaa 167,50 m korkeuteen: se oli valmistuessaan vuonna 1897 Euroopan korkein muurattu rakennus. Monumentin sisätiloihin rakennettu Museo del Cinema on lajissaan ainutlaatuinen maailmassa sekä elokuvataidetta esittelevien kokoelmiensa että erikoisen rakenteensa vuoksi. Halukkaat voivat lopuksi tutustua museoon omin päin.
6.pv. 7.5. ma Kuninkaallinen metsästyslinna Stupinigi – Fenestrellen puolustuslinna
Torino sijaitsee kirjaimellisesti ’vuoren juurella’, taustanaan Alppien yli 4500 metriin kohoavat huiput. Suuntaamme länteen, kohti noin 80 km päässä kohoavaa majesteettista Mon Visoa (3.841 m), ja saavumme vajaan tunnin ajomatkan jälkeen Fenestrelleen (1.150m), 20 km päähän talviolympialaisten keskuksesta Sestrieristä. Tämä n. 2 km pitkä vuorenhuippuja luonnollisesti seuraava Alppien suurin puolustuslinnoitus rakennettiin 1700–1800-luvuilla suojelemaan Savoijin kuningaskunnan länsirajaa. Nautittuamme lounaan linnoituksen ravintolassa lähdemme paluumatkalle ja vierailemme Savoian kuningashuoneen absoluuttista yksinvaltiutta symboloivassa Stupinigin metsästyslinnassa, joka on yksi monista vuodesta 1997 Unescon kulttuuriperintölistalle kuuluneista kohteista Torinossa.
7.pv.8.5. ti Castello Racconigi – Langhen viinialue – Alba
Suuntaamme etelään noin kolmen vartin ajomatkan päähän vieraillaksemme toisessa Unesco-kohteessa, Savoian kuninkaanlinnassa Racconigi. 1100-luvulla rakennettu linna sai 1600–1700-luvuilla nykyisen näyttävän ulkomuotonsa. Veistosten, stukkokoristeiden ja kultausten koristelemien salien rinnalla merkittävä on myös kiinalaisten käsin maalattujen silkkitapetein vuorattu huoneisto, jossa vieraili mm. tsaari Nikolai II vuonna 1906. Kahvitauon jälkeen jatkamme Langhen kuuluisille viiniviljelysalueille Baroloon, jonka samanniminen punaviini edustaa maailman parhaimmistoa. Nautimme lounaan viehättävässä Agriturismossa, jonka jälkeen pysähdymme lopuksi Albaan, joka on tunnettu paitsi viineistään, pähkinöistään, juustoistaan ym. myös ja ennen kaikkea maailmankuulusta valkoisesta tryffelistään. Paluu illaksi takaisin Torinoon.
8.pv. 9.5. ke Torino-Malpensan lentokenttä
Läksiäislounas Torinon kukkuloilla upeassa 1700-luvulla rakennetussa yksityispalatsissa, jonka ympärillä levittäytyy suurenmoinen puutarha erilaisine ruusulajikkeineen ja muine kukkineen. Lounaan jälkeen lähdemme noin puolentoista tunnin ajomatkan päähän Malpensan lentokentälle. Suora Finnairin lento lähtee klo 19.00 Helsinkiin, jonne saavutaan klo 22.55.
1.998 € jaetussa kahden hengen huoneessa
2.413 € yhden hengen huoneessa
Piemonten helmet 2.-9.5.2018: Jaa kokemuksesi
Finnairin suorat reittilennot Helsinki – Milano Malpensa – Helsinki, turistiluokassa
majoitus hotelleissa 4 * 2-hengen huoneissa
matkaohjelmassa mainitut ateriat, 8 ateriaa
matkaohjelmassa mainitut bussikuljetukset ja sisäänpääsymaksut
lentokenttäverot, majoitusverot sekä arvonlisävero